google/wiki40b huggingface dataset:
Isla Mujeres

Isla Mujeres (spansk for «Kvinneøya») er ei øy i den meksikanske delstaten Quintana Roo. Den befinner seg i Det karibiske hav, like utafor Cancún langs kysten av Yucatánhalvøya. Øya er en del av kommunen Isla Mujeres, som også omfatter en stor del av fastlandet. Øya er rundt 7 kilometer lang og 650 meter brei. Den hadde 12 642 innbyggere i 2010.
Isla Mujeres er et populært turistmål. Øya nås med ferje fra Puerto Juárez eller Gran Puerto på fastlandet.
Ole A. Sørli

Bakgrunn som musiker

Sørli spilte fra 1963 til 1967 i gruppen The Cool Cats og deltok på 750 konserter før han fylte 23 år. Mange år senere, i 2004 under utsendingen av NRK-produksjonen Norsk Rocks Historie, skulle Sørli protestere nettopp mot at The Cool Cats ikke ble nevnt i serien.

Tidlig arbeid i musikkbransjen

I 1967 begynte han å arbeide for Arne Bendiksen. Han var daglig leder i Polydor mellom 1971 og 1977. 
I 1978 var han med på å starte opp dB Records sammen med brødrene Paul og Helge Karlsen. I 1980 grunnla han Notabene Records og produserte flere kjente artister der.

Manager for Dollie

Han ble manager for gruppen Dollie i 1979. Hans samarbeid med Ingrid Bjørnov og Benedicte Adrian skulle vare helt til 1994. Samarbeidet endte i brudd og rettssak. 
De siste årene drev Sørli sitt firma Arena. 247.no
Skolekrets

Skolekrets er en gammel kommunal inndeling som bestemte hvor barna i kretsen skulle gå på skole. Selv om det har vært en skolesentralisering, fungerer de gamle skolekretsene ofte fremdeles.

På landsbygda

Om skolekretsenes betydning kan man lese i mange skolehistorier. En lenke nederst i artikkelen viser til Vega på Helgeland, som hadde 9 skolekretser før sentraliseringen. På landsbygda overtar gjerne kretsen den gamle skolen og bruker den til grendehus og som sentrum for kulturell og sosial aktivitet i kretsen.

I byene

I byene er ofte kretsgrenser viktige for å fastsette rettigheter i forbindelse med skoleskyss. Når en skole blir for liten, kan det ofte være billigere å endre kretsgrensene slik at barn får tilhørighet til en annen skole, enn å utvide den som er blitt for liten. 
I Oslo og Akershus har økningen av barn i skolen vært større enn den bygningsmessige kapasiteten tilsier, noe som har ført til at barn ikke får gå på nærskolen i den opprinnelige skolekretsen, men må gå på en annen skole.

Regional planlegging og arealpolitikk

I Stortingsmelding nr. 29 (1996–97) Regional planlegging og arealpolitikk heter det i kapittel 6.1.1.: Miljøbyene arbeider aktivt for å definere lokalsamfunn som grunnlag for områderettet og tverrsektoriell planlegging. Erfaringene viser at skolekretser ofte er hensiktsmessige områder for slik planlegging. Det gjennomføres konkrete forbedringstiltak som sikring av skoleveger, opparbeidelse av utearealer, vern av kulturmiljøer, lokale tjenester og aktiviteter o.l. Slik områdeutvikling stiller store krav til tverrsektoriell tenkning både på lokalt, kommunalt og statlig hold. Virkemidler innen arealplanlegging, bolig- og miljøfornyelse, helse- og sosial, skole og kultur må ses i sammenheng lokalt. Erfaringene er at tverrsektorielt arbeid er tungt å trekke i gang, men gir kommunene muligheter til å fremme nye former for deltaking i planlegging og utløsning av lokale ressurser.
Iris-kvartalet

Iris-kvartalet svensk, Kvarteret Iris er et langt, smalt kvartal i Gamla stan i Stockholm. Kvartalet er omgitt av Västerlånggatan i vest, Kåkbrinken i sør, Prästgatan i øst og Storkyrkobrinken i nord. Kvartalet følger retningen til den gamle, indre bymuren, som dannet Prästgatans vestlige begrensning. Gjennom Iris-kvartalet gikk også grenselinjen mellom Uppland og Södermanland.

Etymologi

De fleste av Gamla stans kvartaler er oppkalt etter hendelser og personer (hovedsakelig guder) fra gresk og romersk mytologi. Kvartalet er blitt oppkalt etter regnbuegudinnen Iris i gresk mytologi.

Eiendommer i kvartalet

Kvartalet ble etablert i 1729, og hadde da 16 eiendommer (Inre 13, Inre 15, Inre 16, Inre 17, Inre 18, Inre 21, Inre 29, Inre 30, Inre 31, Inre 32, Inre 33, Inre 34, Inre 35, Inre 36, Inre 37 og Inre 38). Også på Lundgrens kart fra 1885 er det 16 eiendommer betegnet med romertall (Iris I-XVI). Nå er antallet redusert til 12: Iris 1-5, Iris, 9 og 10, samt Iris 12 til 16.
Alle eiendommer i kvartalet har fasade mot Västerlånggatan, henholdsvis Prästgatan, dermed er det ingen indre gårdsrom. En av de større eiendommene er Iris 5, som er en sammenslåing av fire tomter. Sammenslåingen ble gjort i 1801 for byggingen av Palmstedts hus.

Iris 5

Bygningen med adresse Västerlånggatan 27, henholdsvis Prästgatan 26 tegnet arkitekt Erik Palmstedt som bolig til seg selv over de to butikketasjene. Ved Palmstedts død i 1803 var huset ennå uferdig. Her ble fire eldre eiendommer slått sammen og utformet av Palmstedt i nyklassistisk stil. Huset har fem etasjer og to loftsetasjer. Fasaden mot gaten av Västerlånggatan har ni vindusrader, en høy rustikk sokkel og en dominerende portal flankert av to støpejernsøyler i dorisk stil. Fasaden mot Prästgatan er mye mindre prangende.
På ytterveggen nærmest "Iris 9" finnes et skilt utført i rød sandstein som markerte grensen mellom Uppland og Södermanland. Teksten lyder: UPLANDz och SUDERMANNALANDz SKILLNAD. Etter 1600-tallet ble grensen flyttet til Slussen.

Iris 9

Jakob Sauers hus er nabo til Palmstedts hus med adresse Västerlånggatan 29, henholdsvis Prästgatan 28. Huset ble bygget på 1300-tallet og ble ombygget på 1600-tallet. Fasaden er et eksempel på hvordan middelalderske mursteinfasader kan være rikt formet med mønstermuring i fiskebeinsmønster, spissbuede muråpninger og blindvinduer. Jakob Sauer, som huset er oppkalt etter, var tinnstøper og fikk bygget, respektive bygd om huset i 1780 etter tegninger av arkitekt Lorentz Kolmodin (1743-1826), hvor deler av det opprinnelige huset ble beholdt.
Bøyebok

Bøyebok er havneavgiftsprotokoller ført av havnevesenet. Avgift ble betalt for benyttelse av bøyer, dvs. en flytende forankret gjenstand som benyttes til fortøyning eller som sjømerke. Havneavgifter er avgifter som kreves av fartøy og varer i et fastsatt avgiftsområde med hjemmel i lov og i samsvar med gjeldende forskrifter. Protokollen inneholder oppgaver over havnefogdpenger og bøyepenger, og gir informasjon om navn på skip og fører, og om skipets størrelse. Damp og segl er spesifisert. Her finnes månedssammendrag. Avgifter fra meldeprotokoller og broåpningsprotokoller er ført inn.

Historie

På 1600-tallet ble det pålagt alle fartøy som anløp en havn å betale en avgift for benyttelse av offentlige fortøyningsinnretninger justert etter størrelse og liggetid, det ble gjerne kalt ringpenger eller bøyepenger. Inntektene ble blant annet brukt til å betale lønn til havnefogden og til å dekke havnevesenets utgifter i forbindelse med vedlikehold og bygging av kaianlegg. I dag ilegges fartøy en kaiavgift som betaling for blant annet benyttelse av fortøyningsinnretninger.
Takashia nana

Utseende

En liten, spraglete sommerfugl med avrundede vinger. Oversiden er gulaktig med to bølgete, svarte tverrbånd ytterst i vingen og svarte flekker lenger inne. Undersiden er hvitaktig med tette, svarte flekker.

Utbredelse

Arten er utbredt i Kina.
Várdobáiki

Várdobáiki samisk senter er et senter for samisk kultur i Sør-Troms og Nordre Nordland. Senteret ligger på Nautå i Evenes kommune i Nordland, og driver barnehage, museum, samisk språksenter og andre tiltak for samisk kultur.
Várdobáiki ble etablert i 2002 som et andelslag, og ble omdannet til as i 2014. Aksjeeiere er Sametinget, kommuner, organisasjoner og private aksjonærer. Kjersti Myrnes Balto er daglig leder ved senteret. Tidligere sametingsråd Ann-Mari Thomassen er tilknyttet senteret som prosjektleder, mens Marit Myrvoll er leder for museet. Den samiske kulturfestivalen Márkomeannu har sine kontorer ved senteret. 
Várdobáiki museum ble etablert i 2010, og arbeider med markesamisk og sjøsamisk kultur. Museet deltar i bååstedeprosjektet for tilbakeføring av samiske gjenstander fra Norsk Folkemuseum og Kulturhistorisk museum til samiske museer.
Tallard

Sport

I 2007 var Tallard starten på den 229.5 kilometer lange tiende etappen i Tour de France til Marseille. I 2014 var Tallard igjen startby for Tour de France, på den femtende etappen som gikk til Nîmes.
Ove Gude

Utmerkelser

Gude var innehaver av en rekke ordener og utmerkelser. Han ble i 1892 utnevnt til ridder av 1. klasse av St. Olavs Orden og i 1906 forfremmet til kommandør med stjerne «for Embedsfortjeneste». Han var også innehaver av Kroningsmedaljen 1906. Gude ble hedret med storkors av Dannebrogordenen, ridder av 2. klasse av Zähringerløvens orden (Baden), 1. klasse av Den hellige skatts orden (Japan), 2. klasse av Den dobbelte drageorden (Kina), 3. klasse av Den røde ørns orden (Preussen), 3. klasse av Den prøyssiske krones fortjenstorden, kommandør av Albrechtsordenen (Sachsen), ridder av Karl IIIs orden (Spania), Alfonso XIIIs medalje (Spania) og kommandør av første klasse av Nordstjerneordenen (Sverige).
Saltillo (lingvistikk)

I meksikansk lingvistikk er saltillo den glottale plosiven [ʔ]. Den fikk navnet sitt av tidlige grammatikere for klassisk nahuatl. I flere av de moderne variantene av nahuatl uttales saltillo nå som [h], og begrepet «saltillo» viser til begge disse uttalene.
I forskjellige ortografier for nahuatl skrives saltillo på forskjellige måter. Den skrives enten som en apostrof, <h>, <j>, en grav aksent over foregående vokal eller den skrives ikke i det hele tatt.
Basketball under Stillehavslekene 1969

Basketball under Stillehavslekene  1969. Basketball var en av flere sporter som var med i de tredje Stillehavslekene som ble arrangert i Port Moresby i Papua Ny-Guinea i perioden 16. til 23. august 1969. Det var åtte herrelag og fem damelag som deltok i Basketball-turneringene. Først ble det spilt en enkeltserie der alle lagene møttes en gang og siden møttes de to beste lagene i en finale. Papua Ny-Guinea vant damefinalen med 35-33 og Fransk Polynesia vant herrefinalen med 56-39 over Papua Ny-Guinea.
Claude-François Ménestrier

Claude-François Ménestrier (født 9. mars 1631 i Lyon, død 21. januar 1705 i Paris) var en fransk jesuitt, heraldiker og historiker. Ménestrier var en av sin tids største autoriteter innen heraldikken og forfattet flere bøker om emnet. Han korresponderte med Philipp Jakob Spener, som i likhet med Ménestrier stod for et vitenskapelig syn på heraldikken.

Bakgrunn

Claude-François Ménestrier dstammet fra en familie med generasjonerslage røtter i Franche-Comté. Han ble undannet ved forskjellige jesuittskoler.

Prest

Claude-François Ménestrier inntrådte i 1646 i jesuittordenen. Allerede som 15-åring hadde han begynt å lære seg klassiske språk og retorikk i Chambéry, Grenoble, Lyon og Paris.
Da byen Lyon i 1658 gav ham i oppdrag å foranstalte festlighetene i forbindelse med kongens besøk, ble disse så storslagne at han ble bedt om å organiserte de kongekige visitaser rundt om i det hele land.
Ménestrier underviste ved jesuittkollegier i Chambéry, Vienne, Grenoble og Lyon. Årene 1669-70 reiste han i Tyskland og Italia, men havnet i Paris og bodde der livet ut. Fra Paris foretok han en mengde prekenreiser rundt om i hele Frankrike.
Medregnet sitt store heraldiske forfatterskap, skrev han i alt 83 bøker om de forskjelligste emner, blant annet bøker i historiske emner samt om musikk og ballett. Ménestriers essater Des Représentations en musique anciennes et modernes (1681) og Des Ballets anciens et modernes selon les règles du théâtre (1682) fikk stor innflytelse på utviklingen av balletten som en dramatisk konsertdansstil egnet til å uttrykke et vidt spekter av emosjon og til å beskrive komplekse hendelsesforløp; boken trakk tråder tilbake til fammel romersk pantomime.
Forfatterskapet var gjennomgående av så høy kvalitet at han i lang tid forble Europas viktigste autoritet på dans og ballet. Hans samlede forfatterskap er på 84 verker, og han fikk ry på seg som en av samtidens mest briljante hoder i riket.
Kota kraftverk

Kota kraftverk er et kullkraftverk i delstaten Rajasthan i India. Det har en installert produksjonskapasitet på 1045 MW fordelt på seks blokker/turbiner. Operatør er det indiske selskapet Rajasthan Rajya Vidyut Utpadan Nigam Ltd.
Anlegget ble utbygd i årene 1983–2004. Brenselstypen er kull.
Årlig produksjon i 2006-07 var totalt 7,398 TWh, og utslippene av CO2 var 8,0613 mill tonn.
Patikul

Patikul (Bayan ng Patikul) er en kommune i Filippinene. Kommunen ligger i hovedsak på øya Jolo i Suluøyene og tilhører provinsen Sulu. Folkemengden er på 62 287 innbyggere (1. mai 2015).
Ami Otaki

Landslaget

Ami Otaki spilte 3 landskamper for Japans kvinnelandslag.
Sergejevka

Segejevka er en russisk landsby (russisk Сергеевка (Пограничный район)) i grenseområdet i Primorskij kraj nær Stillehavet.
Josef Suk (komponist)

Liv

Suk studerte ved konservatoriet i Praha fra 1885 til 1892. Lærere var Antonín Dvořák og Antonín Bennewitz.  I 1898 giftet han seg med Dvořáks eldste datter, Otilie Dvořáková (1878–1905). Deres eneste barn, Josef (1901 – 1951), var far til den kjente fiolinisten Josef Suk (1929 - 2011).  «Otilka» døde allerede i 1905 og komponisten giftet seg aldri opp igjen.
Sammen med tre medstudenter dannet Suk České kvarteto («Den tsjekkiske kvartetten») der han spilte andrefiolin store deler av livet. Fra 1922 underviste han ved konservatoriet i Praha. Av elever kan nevnes Bohuslav Martinů, Rudolf Firkušný og Manoah Leide-Tedesco.

Verk

Suks tidlige verk er holdt en romantisk stil inspirert av Dvořák og Johannes Brahms. Eksempler er Serenade for strykere op. 6, som minner om Dvořáks serenade, og Symfoni i E-dur op. 14. Som eksempler på mellomstasjoner på veien mot Suks modne stil kan nevnes Fantasi for fiolin og orkester i g-moll op. 24, Fantastické Scherzo op. 25 og tonediktet Praga op. 26. 
I løpet av året 1904/1905 mistet Suk både sin høyt verdsatte svigerfar og sin kjære hustru «Otilka», og disse traumatiske opplevelsene åpnet veien for et selvstendig tonespråk: den femsatsige symfonien Asrael op. 27, oppkalt etter en dødsengel, var opprinnelig tenkt som et rekviem til Dvořák, men ble etter hustruens død utvidet med de to siste satsene. Et knapt motiv går gjennom verket, først kan det virke kaldt og ubarmhjertig, men framtrer mer forsonlig i finalens festlige koral. Verket inneholder Dvořák-sitater: i andre sats grunnmotivet fra Requiem, senere Skogvokterens sang fra Rusalka. Asrael er et bemerkelsesverdig verk som i omfang og intensitet kan minne om uttrykket til Gustav Mahler.
Suk fortsatte i sin nye stil med  Pohádka léta op. 29 («Et sommereventyr»), som i likhet med Asrael er preget av sorgarbeid – selv om det er lysere. Orkestreringen og den moderne harmonikken gir verket et lysende klanglig preg, uttrykket kan i motsetning til dramaet i Asrael-symfonien karakteriseres som en egenartet syntese av lykkefølelse og sorg.
Det neste symfoniske verket, Zrání op. 34 («Modning»), tok det ham hele fem år å fullføre. Verket er svært komplekst både formmessig og stilistisk, han gjorde flere konsertreiser med den tsjekkiske kvartetten i samme periode og i tillegg brøt første verdenskrig ut. Det ensatsige tonediktet med en spilletid på rundt tre kvarter er basert på et dikt av Antonín Sova der modningen i naturen sammenlignes med menneskelig modning.
Buddhistforbundet

Buddhistforbundet er et buddhistisk trossamfunn som samler forskjellige norske buddhistiske organisasjoner. Buddhistforbundet ble registrert som trossamfunn i 1979. 1. januar 2002 hadde Buddhistforbundet 8071 medlemmer (hvorav 920 etnisk norske) og ni underorganisasjoner.
Buddhistforbundet er medlem av Samarbeidsrådet for tros- og livssynssamfunn.
Lars Salvesen

Bakgrunn og utdannelse

Salvesen gikk på Vågsbygd videregående skole på samfunnsfaglig linje. Han tok Cand. Mag ved NTNU og senere Cand philol ved UiO.
Han har vært politisk rådgiver for KrF på Stortinget under Bondevik II.
Augusto Perez

Karriere som kanopadler

I 2007 ble han USA-mester i kanopadling (Adaptive Outrigger Canoe) i klassen OC 12, dette mesterskapet ble arrangert i Erie i Pennsylvania. Året etter deltok han ved VM i Sacramento i California, der han fikk sølv på 500 meter (OC 12) og gull på 1500 meter (OC 1). Også i 2009 deltok han i VM i Adaptive Canoe, der han vant 200 meter i klassen OC 2. Dette verdensmesterskapet ble arrangert i Halifax i Nova Scotia.

Karriere som rullestolcurlingspiller

Perez ble tatt ut på USAs landslag i 2005. Han deltok ved Paralympiske vinterleker 2006 i Torino, der han spilte treer med James Joseph som skip. USA kom imidlertid på 7.-plass i round robin, og gikk ikke videre til sluttspillet. Han var med og vinne gull ved Kathy Kerr Open i Ottawa i Canada dette året. Ved VM i rullestolcurling 2007 måtte USA spille tiebreaker om 3.- og 4.-plassen etter round robin, men tapte sin kamp mot Sveits, og endte på 5.-plass. Perez fikk Sportsmanship Award i denne turneringen. 
Ved VM i rullestolcurling 2008 var Perez skip, og USA spilte seg fram til bronsefinale, der de slo Canada 8-1 og vant VM-bronse. Han var også med og vinne US Open i 2008, og han ble kåret til «Male Athlete of the Year» av det amerikanske curlingforbundet, USA Curling. Også ved VM i rullestolcurling 2009 nådde USA bronsefinalen, men tapte denne mot Tyskland, og endte på 4.-plass. Han var med på USAs lag som fikk bronse ved Kingross Invitational i 2009, og han var igjen med å vinne US Open og Kathy Kerr Open i Canada. 
Ved Paralympiske vinterleker 2010 kom USA på 4.-plass, med Perez som skip.
Småtind

Småtind er et lite fjell like sørøst for Fasettfjellet i Regulakjeda, nær østenden av Borgmassivet i Dronning Maud Land. Det ble kartlagt av norske kartografer etter landmålinger og flyfoto tatt av Maudheimekspedisjonen (NBSAE) (1949–52) og flyfoto fra Den norske antarktisekspedisjonen 1956–60.
Bø Taekwondo

Bø Taekwondoklubb ble stiftet i 1987 av Master So Deok Seob.
Klubben holder til i Bø i Telemark, og består av elever fra ungdomsskolen, videregående skole og Høgskolen i Telemark.
Bø Taekwondoklubb er medlem av Norges Kampsportforbund (NKF), World Taekwondo Federation (WTF) og Traditional Taekwondo Union (TTU)
Hans Marius Andersen

Musikalsk karriere

Som femåring begynte Andersen i det lokale skolekorpset og fem år senere avanserte han til det lokale brassbandet. Han har senere spilt med mange forskjellige band, korps og orkester, blant annet i Bergen Big Band, Euroradio Jazz Orchestra og orkesteret ved Den Nationale Scene.
Blant Andersens mentorer er Arnulf Naur Nilsen, Helge Haukås og Stian Eilertsen. Over en treårsperiode fra 2010 til 2013 var han elev ved konservatorielinjen på talentutviklingsprogrammet til Barratt Due musikkinstitutt.
Andersen er hovedsakelig aktiv innen jazz og klassisk musikk, men har erfaring med alt fra rock, metall og punk til pop. Han er aktiv som solist, og har deltatt og vunnet i både regionale og nasjonale konkurranser. Andersen har blant annet vunnet Norgesmesterskapet for solister i 2010, og i 2012 deltok han i den NRK-produserte klassiske musikkonkurransen «Virtuos», hvor han vant publikumsprisen. Andersen har gjennom ulike prosjekter samarbeidet med kjente artister i de fleste sjangre, som Sissel Kyrkjebø, Håkan Hardenberger, Sigvart Dagsland, Tord Gustavsen, Jerry Bergonzi, Lars Jansson, Blood Command, Vulture Industries, Trygve Skaug, Isac Elliot, Sjur, Ohad Talmor, Wolfgang Plagge, Morten Abel, Øyvind «Elg» Elgenes, Nat Macintosh, Jon Balke, Jens Wendelboe, Adam Douglas, Karoline Krüger, Olav Stedje, Nick Van Eede og Katrina Leskanich fra «Katrina and the Waves», samt vært solist med blant annet Bergen Filharmoniske Orkester, Kringkastningsorkesteret og Forsvarets Musikkorps Vestlandet.
Julen 2010 debuterte han som plateartist med juleplaten My Christmas. Høsten 2012 ble Hans Marius Andersen Quartet startet. I løpet av våren 2013 utviklet bandet seg til en kvintett som høsten 2013 slapp Andersens andre soloplate Embraceable You. Høsten 2018 slapp Andersen sin tredje soloplate Tango For One. 
Utenfor Norge har han holdt konserter i land som USA, England, Frankrike, Ungarn, Taiwan, Italia, Tyskland, Sveits og Polen.

Næringsliv

Hans Marius Andersen er styreformann og leder i Elektrotec AS, videre er han styreformann og eier av Kleppestø Eiendom AS.  
Siden høsten 2017 har Andersen innehatt verv som styremedlem i Askøy Høyre.
AB/CD

AB/CD er et svensk AC/DC hyllestband fra Sverige.
I motsetning til de fleste andre hyllestband har AB/CD originale tekster, ellers er musikken influert og kopiert fra AC/DC.
Debutalbumet, Victim of Rock, fra 1987 var en mini-LP med seks spor som ble utgitt på Alpha Records i kun 2 500 eksemplarer. Albumet ble raskt utsolgt. Det ble ikke trykket flere eksempler, og kort tid etter gikk plateselskapet konkurs. Oppfølgeralbumet ble innspilt på ABBAs Polar Studios. Det ble utgitt på BMG Ariola i Sverige, Japan, Tyskland, Sveits og Finland. Albumet solgte 20 000 eksemplarer på to måneder, enda de aldri hadde spilt en konsert utenfor Stockholm. Det tredje albumet, Cut the Crap ble sensurert av plateselskapet da tekstene var angrep og latterliggjøring av kjente musikere. Tekstene måtte derfor omskrives, men artistene det synges om er blant annet Madonna, Prince og Yngwie Malmsteen.
Daniel Henriksbø

Arbeid

Hans arbeid som produsent inkluderer kinofilmene Inn i mørket (2012) og Skumringslandet (2014). I tillegg kom en rekke kortfilmer, deriblant Amor (2009) og Gjenmøte (2010). Henriksbø samarbeidet med skuespillere og filmfolk som Kim Bodnia, Sverre Anker Ousdal, Pål Sverre Hagen, Ewen Bremner, Petter Vennerød, Jenny Skavlan med flere.

Personlig

I 2011 ble Henriksbø og fotografene Mats Bjarg og Henning Høifødt tatt av en kjempebølge på Stapnes utenfor Egersund, under produksjonen av filmen Skumringslandet. Mats Bjarg og Daniel Henriksbø omkom.
Under premieren av Inn i Mørket på Kvinesdal kino i 2012, reiste publikum seg og holdt ett minutts stillhet før filmen startet, til ære for den avdøde filmprodusenten og for å hedre hans minne.
Harry Potter: Rumpeldunk Verdensmesterskap

Handling

Spillet begynner på Galtvort, der man kan spille for et av huslagene (Griffing, Håsblås, Ravnklo eller Smygard). Senere vil man kunne avansere til nasjonale lag (USA, England, Frankrike, Tyskland, Norden, Japan, Spania, Australia eller Bulgaria), og være med i VM. Reglene er ganske enkle, og man kan spille alle fire posisjonene på et rumpeldunklag (Keeper, Knakker, Speider og Jager).
Sarum (bille)

Utseende

Små (ca. 3 - 4 millimeter), avlange, blanke, rødbrune til svarte bladbiller. Pronotum er avrundet, ved roten en del smalere enn dekkvingene, tett og kraftig punktert. Dekkvingene er nokså jevnbrede med uregelmessige punktrader. Beina er noe kraftige, særlig forbeina.

Levevis

Både larvene og de voksne (imago) er planteetere.

Utbredelse

Slekten er kjent fra Kenya, Den demokratiske republikken Kongo, Angola og Zimbabwe.
Prosjektil

Prosjektil er et legeme som skytes av et skytevåpen ved hjelp av kraft fra våpenet selv, som for eksempel pil, granat eller kule.
I begynnelsen ble det brukt steiner som prosjektiler i kanoner. Fra 1500-tallet laget man runde kuler av jern. Til gevær brukte man lenge runde kuler av bly, men etter hvert begynte man å rifle løpene til skytevåpnene for å øke presisjonen, og da gikk man over til sylinderformede prosjektiler, som man fremdeles bruker idag. Prosjektilene ble etter hvert for enkelhetens skyld satt i en hylse med krutt og tennhette, og vi fikk patroner.
Større prosjektiler utstyrt med sprengladning kalles granat.
Trondhjems Distriktslag for Idrett

Trondhjems Distriktslag for Idrett (stiftet 29. april 1919) var et organisasjonsledd under Norges Landsforbund for Idrett 
og et fellesorgan for idrett i Trondheim i perioden 1919-1940.
Trondhjems Distriktslag for Idrett ble dannet sammen med 20 andre distriktslag i 1919. 
Distriktslaget beholdt dette navnet helt til 1940, til tross for at byen skiftet navn til Nidaros i 1930 og Trondheim i
1931.
Etter sammenslåingen med arbeideridrettskretsene ble Trondheim og Omegn Idrettskrets etablert i 1945.